A nagy trakta

Nem akarok nevet említeni, mert nem volna ildomos. Németországban

muzsikáltunk, és a koncert után akartunk is hazaindulni. Az

egyik ismerősünk azonban azt mondta, hogy nem érdemes éjszaka

menni, aludjunk nála. Bár mi nagyon szerettük az éjszakai utazást,

nem volt forgalom, jobban tudtunk haladni, és biztonságosabbnak

is tartottuk, de belementünk. Három pár táncos is velünk volt, akik

először Téka Táncegyüttesnek hívták magukat, majd Summások

néven futottak tovább. Azért velünk együtt tíz embert meghívni, elég

nagy kihívás, ha belegondolunk, hogy esetleg ennyi ember éhes,

vagy szomjas is lehet egy hosszú utazás és koncert után. Mi szorgalmaztuk,

hogy üljünk be valahova, eszünk, iszunk, aztán nyugovóra

térünk a vendéglátónk lakásában.

Ő tiltakozott, menjünk egyből hozzá. Nem nagyon volt italkészlet,

talán egy sör jutott mindenkinek, de éjfél felé nagyon éhes lett

a csapat, majd’ kilyukadt a gyomrunk. A házigazda hűtőjében egy

margarinon kívül semmi egyéb nem volt.

– Most mit csináljunk? Rendeljünk egy pizzát?

– Azt már nem lehet, csak éjfélig van rendelés! – jött a válasz.

Vártunk még egy darabig, de aztán elszántuk magunkat, valamit

enni kell.

A falon már régóta szemeztem egy díszes fokhagyma és vöröshagymafüzérrel,

amit gondolom, vendéglátónk Magyarországról

hozhatott. Szép nemzeti színű szalaggal volt díszítve. Egy óvatlan

pillanatban lekaptam a falról, a vöröshagymát vastag szeletekre

vágtam, megkentem a margarinnal, díszítésnek pedig fokhagyma

karikákat szeltem rá vékonyan. Készen is lettek a „szendvicsek”.

Kicsit furcsa volt, de mivel kiderült, hogy még kenyér sincs – sporttevékenység

gyanánt –, szépen megettük a frissen gyártott hagymahalmokat.

Mondjuk, nem volt valami nyugodalmas éjszakánk, a hagyma

dolgozott rendesen, de bíztunk benne, hogy lesz egy bőséges reggeli.

A barátunk már korán elszaladt otthonról, gondoltuk, bevásárolni

ment.

Mikor megérkezett, a hatalmas konyhaasztalon egy óriási üvegtálba

szelte bele a banánt, tette a mandarint és egyéb nyalánkságokat.

A végén egy jókora joghurttal nyakon öntötte, majd derűs

beszélgetés közben, ott az asztalnál maga elé húzta, és az orrunk

előtt mind megette. Mi csak néztünk, folyt a nyálunk, majd udvariasan

elköszöntünk, és az első kocsmában kielégítettük kulináris

vágyainkat.